
Визэхэр Iуахыжыну къыхуреджэ
Еврокомиссэм Европэм и Советым чэнджэщ иритащ Тыркум хуиIэ визэ зэхущытыкIэхэр Iуахыжыну.
Комиссэм хэIущIыIу ищIа тхыгъэхэм ятепщIыхьмэ, зы мазэ-мазитIым къриубыдэу къащтэну хабзэщIэхэм тыркухэм Iэмал яритынущ шенген визэхэр щызекIуэ щIыпIэхэм илъэс ныкъуэ къэскIэ мазищым нэблагъэкIэ щыIэну. АрщхьэкIэ унафэр къащтэн папщIэ Анкара Iуэхугъуэ 72-рэ игъэзэщIэну къыпэщылъщ. Ахэр ехьэлIащ я гъунапкъэхэр зэпызыупщIхэм ткIийуэ якIэлъыплъыным, хабзэншагъэкIэ Iэпхъуэшапхъуэ-хэр къызэтегъэувыIэным, нэгъуэщI куэдми.
ЗэпыщIэныгъэ щыIэжкъым
«Восточный» космодромыщIэм япэу телъэтыкIа спутникым хуаIа зэпыщIэныгъэр дыгъуасэ зэуэзэпсу кIуэдащ.
«Союз-2.Iа» ракетэр спутникищ къызэдищтэри мэлыжьыхьым и 28-м, зы жэщ-махуэкIэ гувауэ, ягъэлъэтат. Хьэршым щыIэ IэрыщI аппаратхэр зэрызекIуэмрэ я лэжьыгъэмрэ абы иунэтIын хуейт.
ЗэпыщIэныгъэр щIэкIуэдам и щхьэусыгъуэмрэ ар зэIубз зэращIыжыну щIыкIэмрэ IэщIагъэлIхэр ерыщу йолэжь икIи щогугъ зэман гъунэгъум къриубыдэу псори ягъэтэмэмыжыну.
Савченкэ Украинэм иратыжыну загъэхьэзыр
Украинэм и Дзэ-Хьэуа Къарухэм я къухьлъатэзехуэ Савченкэ Надеждэ лъэхъуэщым илъэс зыбжанэкIэ исыну Урысейм и судыр зэрыщащIэрэ махуэ зыбжанэ дэкIауэ аращ.
Дунейпсо хабзэхэм къызэрагъэувым тету, Урысейм ар щыпсэу Украинэм иритыжын хуейщ. Ди къэралым и ФСИН-м зыхуеину дэфтэрхэр абы папщIэ егъэхьэзыр, арщхьэкIэ апхуэдэу щищIэнур Урысей Федерацэм щытралъхьа тезырыр къанэ щымыIэу и хэкум щипшыныну Киев къигъэгугъэмэщ.
НАТО-м пэщIагъэувэ
Ди къэралым и унафэщIхэр егъэпIейтей НАТО-м IэщэкIэ зэщIэузэда и къарухэр кIуэ пэтми Урысейм и гъунапкъэхэм нэхъ пэгъунэгъу зэрыхъум. Абы зэрыпэщIэтын Iэмалхэри къалъыхъуэ.
Урысей Федерацэм зыхъумэжыныгъэмкIэ и министр Шойгу Сергей дыгъуасэ иригъэкIуэкIа селектор зэIущIэм зэрыщыжиIам- кIэ, НАТО-м и дзэхэм япэщIэтыфыну дивизищ ди къэралым къыщызэрагъэпэщ. Мы илъэсым къриубыдэу абыхэм ящыщу тIур КъухьэпIэ округым, ещанэр — Ипщэм щагъэтIысынущ. ДивизэщIэхэр къызэгъэпэщауэ щытынущ иджырей Iэщэ нэхъыфIхэмкIэ, къулыкъу щызыщIэнухэри контракткIэ къащта сэлэт, офицер лъэрызехьэ дыдэхэрщ.
